Document ID: 32008D0559

ODLOČBA KOMISIJE
z dne 27. junija 2008
o odobritvi dajanja na trg semenskega olja Allanblackia kot nove živilske sestavine v skladu z Uredbo (ES) št. 258/97 Evropskega parlamenta in Sveta
(notificirano pod dokumentarno številko C(2008) 3081)
(Besedilo v nemškem jeziku je edino verodostojno)
(2008/559/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 258/97 Evropskega parlamenta in Sveta z dne 27. januarja 1997 v zvezi z novimi živili in novimi živilskimi sestavinami (1) ter zlasti člena 7 Uredbe,
ob upoštevanju naslednjega:
(1)
Podjetje Unilever Deutschland GmbH je 19. avgusta 2004 vložilo zahtevek pri pristojnih organih Nemčije za dajanje na trg semenskega olja Allanblackia kot nove živilske sestavine za uporabo v rumenih mazavih maščobah in kremnih namazih.
(2)
Dne 3. aprila 2006 je pristojni organ Nemčije za ocenjevanje živil izdal začetno poročilo o oceni. V tem poročilu je ugotovil, da je semensko olje Allanblackia varno za prehrano ljudi.
(3)
Komisija je 8. junija 2006 poročilo o začetni presoji poslala vsem državam članicam.
(4)
V šestdesetih dneh, kot je določeno v členu 6(4) Uredbe (ES) št. 258/97, so bili v skladu z navedeno določbo predloženi utemeljeni ugovori glede trženja tega proizvoda.
(5)
Zato je bil 7. februarja 2007 opravljen posvet z Evropsko agencijo za varnost hrane (EFSA).
(6)
EFSA je 25. oktobra 2007 sprejela „Mnenje znanstvenega sveta za dietetične izdelke, prehrano in alergije na zahtevo Komisije v zvezi z varnostjo semenskega olja Allanblackia za uporabo v rumenih mazavih maščobah in kremnih namazih“.
(7)
V mnenju je svet navedel, da je rafinirano semensko olje Allanblackia pod posebnimi pogoji uporabe varno za prehrano ljudi.
(8)
Iz znanstvene ocene izhaja, da rafinirano semensko olje Allanblackia izpolnjuje merila iz člena 3(1) Uredbe (ES) št. 258/97.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Rafinirano semensko olje Allanblackia, kakor je opredeljeno v Prilogi, se lahko da na trg Skupnosti kot nova živilska sestavina za uporabo v rumenih maščobnih namazih in kremnih namazih.
Člen 2
Poimenovanje nove živilske sestavine, odobrene s to odločbo o označevanju živil, ki jo vsebujejo, je „semensko olje Allanblackia“.
Člen 3
Ta odločba je naslovljena na Unilever Deutschland GmbH, Dammtorwall 15, D-20355 Hamburg.
V Bruslju, 27. junija 2008

Labels: 0
3
17